**Sokos Wiklund** on Turun keskustassa sijaitseva tavaratalo, jonka omistaa Turun Osuuskauppa (TOK). Se kuuluu S-ryhmän Sokos-tavarataloketjuun.

Tavaratalon nimi juontaa juurensa kauppias Axel Wiklundiin, joka perusti vuonna 1907 ensimmäisen rautakauppansa Turun kauppatorin laidalle. Nykyinen tavaratalorakennus valmistui vuonna 1957 entisen Lindblomin talon paikalle, kun taas Eerikinkadun ja Kauppiaskadun kulman kahdeksankerroksinen kulmatornirakennus valmistui vuonna 1963. Kummankin rakennuksen suunnittelusta vastasi arkkitehtitoimisto Ole & Bertel Gripenberg. SOK osti Oy Wiklund Ab:n liiketoiminnan Wiklundin suvun perikunnalta vuonna 1958.

Historia
--------

Uusi Wiklundin tavaratalo vuonna 1959; kulman liiketaloa ei ole vielä purettu. Kuvassa oikealla näkyy myös Hamburger Börs.
Axel Wiklund muutti Turkuun vuonna 1895 ja aloitti nykyisen Wiklundin tavaratalon paikalla rautakaupan vuonna 1907. Liikkeestä kehittyi Oy Wiklund Ab.

Nykyinen tavaratalo valmistui vuonna 1957. Uuden tavaratalon alta purettiin koristeellinen, 1800-luvun lopulla valmistunut Lindblomin talo. Alvar Aalto oli jo vuonna 1931 tehnyt uudesta tavaratalorakennuksesta suunnitelman, joka olisi säilyttänyt Lindblomin talon, mutta lamakauden vuoksi se jäi tuolloin toteutumatta.

Tavaratalo siirtyi jo vuoden valmistumisensa jälkeen, vuonna 1958, Turun Osuuskaupan haltuun. Vuonna 1963 Wiklundia laajennettiin Kauppiaskadun ja Eerikinkadun kulmaan rakennetulla kahdeksankerroksisella kulmatornilla, joka toimi Turun Osuuskaupan pääkonttorina. Sekä vuoden 1957 tavaratalon että sen laajennuksen vuonna 1963 suunnitteli arkkitehtitoimisto Ole ja Bertel Gripenberg. Laajennuksen jälkeen Wiklund oli Suomen toiseksi suurin tavaratalo. Kokonaisuutta laajennettiin edelleen vuonna 1974, jolloin liikepinta-alaa oli 9 814 neliömetriä.

Wiklundin liiketiloja laajennettiin vuonna 2008, ja nykyisen julkisivun ovat suunnitelleet Schauman-arkkitehdit vuonna 2007.

Tavaratalon palvelut
--------------------

Wiklundin tavaratalon tuotevalikoima keskittyy naisten ja miesten pukeutumiseen, kosmetiikkaan, urheiluvälineisiin ja kodin tuotteisiin. Tavaratalon yhteydessä toimii myös kahvila, apteekki, suutari, Alko ja Eurokangas. Vuonna 2015 tiloissa avattiin Tokmannin ja Vepsäläisen myymälät sekä vuonna 2016 Jyskin myymälä. Muita palveluita ovat esimerkiksi ompelimo, paketointi- ja lahjapalvelu, kauneushoitola ja parturikampaamo. Alakerrassa on S-market Wiklund Herkku, joka aloitti S-marketin nimellä vuonna 2008 ja uudistettiin vuonna 2015.

Lähteet
-------

1. ↑  Wiklund Turku Turun Osuuskauppa. Viitattu 29.5.2022.
2. ↑  Tapana, Erja: Wiklundin historia alkoi rautakaupasta.  *Turun Sanomat*, 20.7.2008. Turku:  TS-Yhtymä. Artikkelin verkkoversio. Viitattu 29.5.2022.
3. ↑  Junttila, Veli: Suomi 1956: Lindblomin talon purkaminen alkoi.  *Turun Sanomat*, 9.1.2006. Turku:  TS-Yhtymä. Artikkelin verkkoversio. Viitattu 29.5.2022.
4. ↑  Wiklundin legendaarinen historia Sokos Hotels. Viitattu 29.5.2022.
5. 1 2  Junttila, Veli: Suomi 1956: Lindblomin talon purkaminen alkoi *Turun Sanomat*.  9.1.2006.  Arkistoitu 26.1.2016. Viitattu 10.4.2016.
6. 1 2 3  Uitto, Teija: Sokos Wiklundista tulee pieni kauppakeskus - Wikkelle muutti nyt Tokmanni! *Turkulainen*.  22.10.2015.  Arkistoitu 19.4.2016. Viitattu 10.4.2016.
7. ↑  Lahtinen, Rauno: *Turun puretut talot*, s. 101-103. Tallinna: Sammakko, 2009, 2013. ISBN 978-952-483-266-3.
8. 1 2 3  ark-byroo: Rakennushistoriaselvitys. Seutu-Sokos (pdf) (s. 12, 15) *lohja.fi*.  31.7.2015.  Arkistoitu 23.4.2016. Viitattu 10.4.2016.
9. ↑  Ruuska, Vesa-Matti: Turkulainen tavaratalo laajennettiin nousukaudella – nyt pulaa vuokralaisista *Yle Uutiset*.  22.10.2015. Viitattu 10.4.2016.
10. 1 2  Wiklund uudistuu: Muotia, kauneutta ja herkkuja *www.s-kanava.fi*.  Arkistoitu 20.7.2018. Viitattu 6.3.2016.
11. 1 2  Sokos Turku, Wiklund *sokos.fi*. Viitattu 6.3.2016.

Aiheesta muualla
----------------

* Sokos Wiklund Sokoksen verkkosivulla